ፕሬዝደንት ኦማር ሀሰን አልበሽር ወደ ግብፅ አቀኑ
የሱዳኑ ፕሬዝደንት ኦማር ሀሰን አልበሽር ወደ ግብፅ ማቅናታቸዉ ተነገሯልበሀገሪቱ የተከሰተዉን የዳቦና የሌሎች ፍጆታ እቃዎች መናር ተከትሎ በፈረንጆቹ ታህሳስ ወር አጋማሽ ላይ በሱዳን የተቀሰቀሰዉን ነዉጥና ተቃዉሞ ማስቆም የተሳናቸዉ የሀገሪቱ ፕሬዝደንት ኦማር ሀሰን አልበሽር፣ ወደ ግብፅ ማቅናታቸዉ ተሰምቷል።የሀገሪቱ መንግስት ያወጣዉ መረጃ እንደሚያሳየዉ ተቃዉሞዉ የ29 ዜጎችን ህይወት ቀጥፏል።የሰብዓዊ መብት ተሟጋቾች በበኩላቸዉ የሟቾቹ ቁጥር 40 እንደሚደርስ በመግለፅ ላይ ናቸዉ።አሁንም ቢሆን ዋና ከተማዋ ካርቱምን ጨምሮ በሌሎች የሀገሪቱ ከተሞች የተቀሰቀሰዉ ህዝባዊ አመፅ ተጠናክሮ ስለመቀጠሉ ይነገራል።መንግስትም የተቃዋሚ ፓርቲ አመራሮችን፣ የህክምና ባለሙያዎችን፣ ጋዜጠኞችን፣ የህግ ባለሙያዎችንና ተማሪዎችን ጨምሮ ሌሎች 800 ያህል የአመፁ ተሳታፊዎች ለእስር ስለመዳረጉ ተነግሯል። ታዲያ በሀገር ቤት የገጠማቸዉን ቀዉስ ማርገብ የተሳናቸዉ ፕሬዝደንት አልበሽር በሀገራቸዉና በቀጠናዉ፣ ብሎም በአለም አቀፍ ጉዳዮች ዙሪያ ከግብፁ አቻቸዉ ፕሬዝደንት አብዱልፈታህ አልሲሲ ጋር ለመምከር  ካይሮ ስለመድረሳቸዉ ተነግሯል።በዚህ መሰረት አሁን በሱዳን ያለዉ ህዝባዊ ተቃዉሞም የሁለቱ መሪዎች የመወያያ አጀንዳ እንደሚሆን ይጠበቃል።ባለፈዉ ታህሳስ ወር ላይም የግብፁ የዉጭ ጉዳይ ሚኒስትር ሳሚህ ሹክሪ በሱዳን በተከሰተዉ ህዝባዊ ተቃዉሞ ዙሪያ ለመምከር ወደ ሱዳን ማቅናታቸዉ ይታወሳል።ይህ በእንዲህ እንዳለ ተቃዉሞዉን የሚመራዉ የሱዳን ሙያተኞች ማህበር በቀጣይ ቀናት ከፍተኛ የተቃዉሞ ሰልፍ መጥራቱ ተነግሯል።  በፈረንጆቹ 1989 ወደ ስልጣን ከመጡ በኋላ ላለፉት 30 አመታት በስልጣን ላይ የቆዩት ፕሬዝደንት ኦማር ሀሰን አልበሽር፣ በስልጣን ዘመናቸዉ ከፍተኛ የሰብዓዊ መብት ጥሰት ፈፅመዋል በሚልና፣ የሀገሪቷ ምጣኔ ሀብትም በሚፈለገዉ ፍጥነት አላደገም፡፡ከዚህም ባለፈ የዜጎች የኑሮ ሁኔታም ከጊዜ ወደ ጊዜ ከድጡ ወደ ማጡ እየሆነ ነዉ በሚል የሀገሪቱ ዜጎች ፕሬዝደንቱ ከስልጣን እንዲለቁ ከፍተኛ ግፊትና ተቃዉሞ ማሰማት ከጀመሩ ሰነባብተዋል።አሜሪካም ከሁለት አስርት አመታት በላይ በሱዳን ላይ ጥላዉ የነበረዉን የምጣኔ ሀብት ማዕቀብ ማንሳቷን ተከትሎ የሀገሪቱ ምጣኔ ሀብት መሻሻል ያሳያል ተብሎ ቢጠበቅም አሁን በሱዳን ያለዉ ሁኔታ ግን ፍፁም የተለየ ስለመሆኑ ተነግሯል።ፕሬዝደንት አልበሽርም ለህዝባዊ ተቃዉሞዉ ምላሽ ለመስጠትና በምጣኔ ሀብቱ ላይ ማሻሻያዎችን ለማድረግ ቃል መግባታቸዉ ይታወሳል ሲል አዉሳት ዶት ኮም ዘግቧል። 